CELEX: 62019TN0360
Language: fi
Date: 2019-06-14 00:00:00
Title: asia T-360/19: Kanne 14.6.2019 — Jalkh v. parlamentti

5.8.2019   
            
            
               FI
            
            
               Euroopan unionin virallinen lehti
            
            
               C 263/60
            
         
      Kanne 14.6.2019 — Jalkh v. parlamentti
      (asia T-360/19)
      (2019/C 263/66)
      Oikeudenkäyntikieli: ranska
      
         Asianosaiset
      
      
         Kantaja: Jean-François Jalkh (Gretz-Armainvilliers, Ranska) (edustaja: asianajaja F. Wagner)
      
         Vastaaja: Euroopan parlamentti
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan Euroopan parlamentin lausuman sen 16.4.2019 lainsäädäntöpäätöslauselmaan ehdotuksesta Euroopan parlamentin ja neuvoston asetukseksi Euroopan petostentorjuntaviraston (OLAF) tutkimuksista asetuksen (EU, Euratom) N:o 883/2013 muuttamisesta Euroopan syyttäjänviraston kanssa tehtävän yhteistyön ja OLAFin tutkimusten vaikuttavuuden osalta (COM(2018)0338 — C8-0214/2018 — 2018J0170(COD))
               
            
                  —
               
               
                  velvoittamaan Euroopan parlamentin korvaamaan oikeudenkäyntikulut kokonaisuudessaan.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste, joka perustuu Euroopan unionin perusoikeuskirjan 7 ja 8 artiklan rikkomiseen siltä osin kuin riidanalaisella toimella sallitaan, että Euroopan petostentorjuntavirastolla on mahdollisuus tutustua henkilötietoihin, mikä on ristiriidassa yksityisyyttä koskevan oikeuden ja henkilötietojen suojaa koskevan oikeuden kanssa.
               
            
                  2)
               
               
                  Toinen kanneperuste, joka perustuu Euroopan unionin erioikeuksista ja vapauksista tehdyn pöytäkirjan (N:o 7) 8 ja 9 artiklan rikkomiseen siltä osin kuin riidanalaisella lausumalla sallitaan OLAFille parlamentin jäsenten parlamentaarisen koskemattomuuden kiertäminen.
               
            
                  3)
               
               
                  Kolmas kanneperuste, joka perustuu Euroopan parlamentin työjärjestyksen 5 artiklan rikkomiseen ja Euroopan parlamentin jäsenten asemaa koskevien sääntöjen 4 artiklan rikkomiseen. Kantaja väittää, että riidanalaisella lausumalla sallitaan OLAFille yhtäältä parlamentin jäsenten parlamentaarisen koskemattomuuden kiertäminen ja toisaalta mahdollisuus tutustua asiakirjoihin, jotka eivät ole Euroopan parlamentin asiakirjoja.
               
            
                  4)
               
               
                  Neljäs kanneperuste, joka perustuu ihmisoikeuksien ja perusvapauksien suojaamiseksi tehdyn yleissopimuksen 6 artiklan rikkomiseen siltä osin kuin riidanalaisella lauselmalla rikotaan parlamentin jäsenten puolustautumisoikeuksia.